নির্বাচনমুখী রাজনীতিতে নানামুখী তৎপরতা চলছে। এক দিকে ক্ষমতাসীন দল বিরোধীদের দাবি উপেক্ষা করে নিজেদের অধীনেই আরো একটি নির্বাচন করতে সম্ভাব্য সব ‘রাজনৈতিক কৌশল’ নিয়ে মাঠে নেমেছে। অন্য দিকে বিরোধী জোটগুলো একটি অবাধ ও অংশগ্রহণমূলক নির্বাচন অনুষ্ঠানে সরকারের ওপর চাপ তৈরির ‘কার্যকর পদক্ষেপ’ নিতে নিজেদের মধ্যে আলাপ-আলোচনা করছে। সরকারের মতিগতি সূক্ষ্ম পর্যবেক্ষণে রেখেছেন বিরোধী নেতারা। তারা মনে করছেন, ২০১৪ সালের ৫ জানুয়ারির মতো একতরফা নির্বাচনের কোনো সুযোগ এবার নেই। সরকারকে হয় সমঝোতার পথ বেছে নিতে হবে, না হলে দেশে সঙ্ঘাতময় পরিস্থিতির মতো ঘটনা ঘটতে পারে।